Il-Kunsill ta' Stabbilizzazzjoni u Assoċjazzjoni bejn l-Unjoni Ewropea u l-Kosovo organizza l-ewwel laqgħa tiegħu fil-25 ta' Novembru 2016. Din il-laqgħa inawgurali timmarka stadju importanti ġdid fir-relazzjonijiet UE-Kosovo. Il-Kunsill ta' Stabbilizzazzjoni u Assoċjazzjoni laqa' d-dħul fis-seħħ tal-Ftehim ta' Stabbilizzazzjoni u Assoċjazzjoni (FSA) fl-1 ta' April 2016. L-Unjoni Ewropea tinnota li l-FSA huwa fil-qalba tar-relazzjoni bejn l-UE u l-Kosovo. Dan jipprovdi l-qafas kuntrattwali li fi ħdanu l-UE u l-Kosovo ser jintensifikaw il-kooperazzjoni ta' bejniethom u jevalwaw l-iżviluppi fir-relazzjoni tagħhom. Iż-żewġ naħat laqgħu b'sodisfazzjon ukoll l-iffirmar tal-lum tal-ftehim qafas dwar il-parteċipazzjoni tal-Kosovo fil-programmi tal-Unjoni, li ser jiftaħ opportunitajiet ġodda għall-popolazzjoni tal-Kosovo, mir-riċerka sal-iskambji tal-istudenti. Matul il-laqgħa, saru diskussjonijiet dwar l-aħħar żviluppi ewlenin relatati mal-issodisfar tal-kriterji politiċi, kif ukoll is-sitwazzjoni attwali fir-rigward tal-kriterji ekonomiċi, il-kooperazzjoni finanzjarja u l-implimentazzjoni tal-Ftehim ta' Stabbilizzazzjoni u Assoċjazzjoni. Il-Kunsill ta' Stabbilizzazzjoni u Assoċjazzjoni laqa' b'sodisfazzjon it-tnedija ta' Aġenda ta' Riforma Ewropea li saret fil-11 ta' Novembru u li ser ikollha rwol importanti fl-iggwidar tal-isforzi ta' riforma tal-Kosovo, f'oqsma bħall-governanza tajba u l-istat tad-dritt, il-kompetittività u l-klima tal-investiment, u kif ukoll l-impjiegi u l-edukazzjoni. Dan ser jgħin lill-Kosovo fl-implimentazzjoni tal-obbligi skont il-Ftehim ta' Stabbilizzazzjoni u ta' Assoċjazzjoni. Fil-laqgħa ġew diskussi l-prijoritajiet ta' riforma f'oqsma li jinkludu l-istat tad-dritt u r-riformi ġudizzjarji, ir-rispett għad-drittijiet fundamentali, ir-riforma tal-amministrazzjoni pubblika, u kif ukoll ir-riformi ekonomiċi. Il-Kunsill ta' Stabbilizzazzjoni u Assoċjazzjoni laqa' l-progress sinifikanti tal-Kosovo biex jissodisfa r-rekwiżiti tal-pjan direzzjonali għal-liberalizzazzjoni tal-viża. L-UE tħeġġeġ lill-Kosovo biex jintensifika l-ħidma fuq ir-ratifika tal-ftehim dwar il-fruntieri/konfini mal-Montenegro u jkompli jsaħħaħ ir-rekord tiegħu fil-ġlieda kontra l-kriminalità organizzata u l-korruzzjoni. Fil-laqgħa ġiet issottolinjata l-importanza tal-progress fid-djalogu ffaċilitat mill-UE bejn Pristina u Belgrad u tal-implimentazzjoni mingħajr dewmien tal-ftehimiet kollha li diġà ntlaħqu. Il-laqgħa kienet ippreseduta mir-Rappreżentant Għoli għall-Affarijiet Barranin u l-Politika ta' Sigurtà, Federica Mogherini, f'isem l-Unjoni Ewropea. Il-Kummissarju Johannes Hahn kien qed jirrappreżenta lill-Kummissjoni Ewropea. Id-delegazzjoni tal-Kosovo kienet immexxija mill-Prim Ministru Isa Mustafa. Ir-referenzi għall-Kosovo huma mingħajr preġudizzju għall-pożizzjonijiet dwar l-istatus. Dawn huma konformi mar-Riżoluzzjoni 1244/1999 tal-Kunsill tas-Sigurtà tan-Nazzjonijiet Uniti u l-opinjoni tal-Qorti Internazzjonali tal-Ġustizzja dwar id-dikjarazzjoni tal-indipendenza tal-Kosovo. Ftehim qafas dwar il-parteċipazzjoni tal-Kosovo fil-programmi tal-Unjoni